મધુરી તો તે પછી ચાલી જ ગઈ. કૉલકાતા તો કેટલું દૂર હતું તે પણ લલિતને ખબર નહોતી. હા, મધુરીએ કહ્યું હતું કે ટ્રેનમાં જઈએ તો પણ પહોંચતાં બે દિવસ લાગે. ચાલતાં તો ખબર નહિ કેટલા દિવસ ! લલિતને છતાં પોતાનું ધોળે દિવસે જોયેલું સ્વપ્ન તો સાકાર કરવું જ હતું. તેને સંગીતજ્ઞ થઈ દેશવિદેશમાં નામના કરવાની મહેચ્છા હતી એનું એકલાનું સ્વપ્ન થોડું હતું? એ સ્વપ્ન તો એના ગુરુજી પંડિત દેવદત્તનું, તેના પિતા સૂરજદેવ અને માતા મંજુલાનું પણ હતું. પંડિતજીએ લલિતની આંખોમાં મધુરીના જવાનો વિષાદ અનુભવથી પારખી લીધો હતો. એ વિષાદની ધારી અસર ઘૂંટાતાં લલિતમાંથી એક અદ્વિતીય કળાકાર આકાર લેવાનો હતો તે તેઓ જાણતા હતા.